Extremadura

Extremadura (Extremeens: Estremaúra; Portugees: Estremadura) is ee va de 17 autonome regio's in 't zuudwestelig deel va Sjpaanje, teënge de grens mit Portugal. Ze grens aa de Sjpaanse regio's Castilië-La Mancha, Castilië en León en Andalusië. De regio hat bekans 1,1 miljoen iwuënesj op 'n oppervlaak van 41.634 km². Doamit is ze mit 26 lüj je kilometer zieër dunbevólk. De hoofsjtad is Mérida, die meh knap 59.000 iwuënesj hat. De groeëtste sjtad is evvel Badajoz, mit mieë as 150.000 lüj. 

D'r naam beteëkent litterlig "aa g'ne uëverziej va g'n reveer d'r Duero".

Geografie
Extremadura numt 8,3% van 't oppervlaak va Sjpanje in. Doamit is ze get groeëter as beivuurbild Belsj, Nederlank of Zjwitserlank en is ze vunnefgroeëtste regio va Sjpanje. De regio is wieër ungerverdeeld i de Provins Cácares en Provins Badajoz. 't Lank va Extremadura kint me wieër opdele i drei sjtrieëke: de noardelige, bergachtige zone, 't vröchbaar lank róngelum d'r Tajo en 't droeëge zude. In dit gebeed weëde Iberische verkes gehote i de zoeëgeneumde Dehesas, oeë zie gevujerd weëde mit de eikele va d'r sjteeneik. Va hön vleesj weëd lóchgedroeëgde Jamón Ibérico gemak, ing aat va sjink. Óch de körkprouctie is hei wichtig. In Extremadura guëf 't óch nag extreem bedreigde deersoarte, wie d'r pardellós en d'r kroenekraan. 't Nationaal park Monfragüe is 't innig nationaal park va de regio en herberg dees soarte. 

D'r hoeëgsten berg is d'r 2.401 meter hoeëge Calvitero in 't Castilliaans Sjeiingsgebirgde.